شەفەق نیوز/ پەیمانگای جاکسون ئەرا باوەتە ناودەوڵەتییەکان، دانیشتنیگ ئەرا
باسکردن لە رەوشەیل کورد لە خوەرهەڵات ناوڕاس ئەنجام دا، وەبەشداریکردن
دیبلۆماسیەیلیگ دێرین ونوێنەرەیلیگ فەرمی لە کورد لە ئەمریکا.
ماڵبەڕ ( یال دەیلی نیوز) سەروە زانکۆی یال ئەمریکی لە راپۆرتیگ ئاژانس
شەفەق نیوز وەرگێڕانی کرد وت: پەیمانگای جاکسون دانیشتنیگ باسکردن لە ری پروگرام
زووم ئەنجام دا،  ولە ژیر ناونشان (کورد لە
خوەرهەڵات ناوڕاس) بوی، و چوار دانیشتن گفتوگۆ لەناوی بوی.
تۆێژینەوەکار ناودار روی ستیوڕات 
باسەگە وەڕیەو برد، وە بەشداری بەیان سامی عەبدولرەحمان نوێنەر هەرێم
کوردستان لە ئەمریکا، و سینام محمد نوێنەر ئەنجومەن سوریای دیموکرات، و باس
باوەتەیل کورد لە باکوور خوەرهەڵات سوریا کرد، وگرنگیەیل حکومەت هەرێم کوردستان، و
خەبات کوردی ئەرا حکم زاتی لە سوریا، وپەیوەندیەیل ناونی کورد و هاوسەیلیان لە
ناوچەگە.
وەگورەی ماڵپەڕەگە، باسکردنەگە لە نوای هەر تاکیگ لە کۆمەڵگای زانکۆی یال واز
بوی.
سینام محمد وت: باوەت کورد یەکیگ لە گرنگترین باوەتەیل و ئاڵوزترینە لە
خوەرهەڵات ناوڕاس، ک کورد لە چوار ناوچە جیگرە، لە سای حکومەتەیلیگ جووراجور لە
تورکیا و عراق و ئیران و سوریا.
وتیش: هەڵبەت ئیمە خوەشبەختیمن ک هەرێم کوردستان فەرمی لە عرزق دیریمن، لە
وەختیگ وەداخەو ئەو ناوچە کوردیەگان لەو دەوڵەتەیل تر وەفەرمی نەچەسپیانە.
سینام محمد وە باس ئەو رەوشە ک کورد لە سوریا وەخوەیان دوینن دەسکردە
باسەگە، ک باس ناوچەیل ئیدارەی سەروەخوەییان ک وە رۆج ئاڤا ناسریاگە کرد، و نزیکەی
دوو مەلیۆن کورد هانە رۆج ئاڤا، و خوەیان لە پێکهاتەیل رەسەن ئەو ناوچەن.
و باس سێ باوەت گرنگ کرد ک ئیسە هانە نوای کورد لە سوریا: جیماگەیل
ئایدۆلۆژیای داعش، و کۆنتڕۆڵکردن تورکیا لەبان بەشەیلیگ لە باکوور سوریا، و هاتن
ئاوارەیل لەو ناوچەیلە ک تورکەکان کۆنتڕۆڵیان کردنە.
ستیوڕات، وەڕیەوبەر دانیشتنەگە، باسەگە وەرەو کورد عراق لە هەرێم کوردستان
برد.
بەیان عەبدولرەحمان وت:  کورد لە
هەرێم هانە نوای چەن گرفتیگ، و هەمیش هانە نوای قەیرانیگ مرۆیی پەویەندی وە
ئاوارەیل دیرێد، ک هیمان نزیکەی یەک مەلیۆن ئاوارە لە سوریا و ئەو ناوچیل عراق
هانە هەرێم، هەرچەن ئەو شمارە دەسکردە کەمەوبوین، وەلێ هیمان شمارەی گرنگیگە ئەرا
ناوچەگە ک تەنیا پەنج مەلیۆن کەس هالە ناوی.
وتیش؛ کاریگەری کۆڤید ١٩ فرە خراو بوی، و فرە لە رێکخراوە ناودەوڵەتیەکان و
رێخراوەیل کۆمەڵگای مەدەنی توانای وەردەوامی لە پێشکەشکردن خزمەت و دەسمیەتی ئەرا
ئاوارایل نەیاشتن.
عەبدولرەحمان نشان دا ک فرە لەی ئاوارەیلە توانای گلەوخواردن ئەرا
ماڵەیلیان لە عراق نەیرن لەوەر ئەو  میلیشیایلە ک وەرجەیە دژوە داعش جەنگین، و ئیسە
بوینەسە هووکار شیوانن ئارامی ناوچەگە، وهەمیش ئاوارە سوریەکان لە سوریا توانای
گلەوخواردن نەیرن چوینکە ململانەگە وەردەوامە و هیلد دویارووژیان  نادیار بوود.
و هەرێم کوردستان کەفێدە وەر قەیرانیگ دارایی و ئی پەتایشە فرەیەو کرد، و
بیان خان وتیش: کاریگری پەتاگە وەیرانکەر بوی لەبان ئابووریمان، ک لە ساڵ گوزەیشتە
نرخەیل نەفت داوەزیان، و ئەوەیش جەخت فرەیگ لەبانمان داشت، وەگەرد ئەوەیش، پارەکە،
حکومەت بەغداد تەنیا نیمەی شایستە داراییەیل ئەرا هەرێم کوردستان کل کرد، ک بویە
هووکار شکست گەورەیگ.
ئیجا سینام محمد باس دویاڕووژ کورد لە رۆج ئاڤا کرد، و وە شیوەیگ تایبەت
دەربارەی دویاڕووژ پەیوەندیەیل وەگەرد رژیم بەشار ئەسەد، ورەخنەی حکومەت سوریا کرد
چوینکە لە کفتوگۆەیل ئاشتی لە جنێڤ و لە دەسەی دەستوری ئیدارەی سەروەخوەیی دویرەو خست،
و نشان دا ک گفتوگۆەیل ئاشتی لە سوریا وەبی بەشداریکردن ئیدارەی سەروەخوەیی نێڕەسێدە
ئەنجام.
محمد دیاری کرد ک ئیدارەی سەروەخوەیی تەقەلا دا وە راستەخۆ بچوودە ناو
حکومەت ئەسەد، باوجی رژیم سوری هیمان مەغز کۆنتڕۆڵکردن گشت سوریا دیرێد، هەکاتی
ساڵ ٢٠١١.
و نشان دا ک فرە چشت لەماوەی دە ساڵ لە سەردەمەگە ئاڵشت بوی، و مەردمەگە لە
ناوچەی باکوور سوریا دی خوەشیان لە گلەوخواردن ئەرا حکومڕانی ئەسەد نیەتیەێد، و
وتیش: مەردمەگە وەی ئازادییە فرە خوەشحاڵن، وە یەکسانی لەناونی ژن و پیاو، و
ئازادی ئایینی.
ستیوڕات باس ئەو دەورە کرد ک تورکیا لە عراق و سوریا رانێد، وپرسیار کرد ک
ئەگەر سەرۆک رەجەب تەیب ئۆردوگان، وەخاتر سەرکەفتنی لە هەڵبژاردن ٢٠٢٣ شایەت
هەڵوێستە سەختەگەی وەرانوەر کورد لە تورکیا ئاڵشت بکەێد، و بکەێدەی هەڵوێست پاڵپشتی،
و دیاری کرد ک خوازین سەرکەفنتی هیلێدەی فرەتر بکەفێدە گەرد کورد.
باوجی سینام محمەد ئەو هەڵوێستە لەلاین ئۆردوگان وەدویر زانست، و نشان دا ک
تورکەیل هیمان کۆنتڕۆڵ عەفرین کردنە و پێشیلکاری لەبان ماف مرۆڤ دژوە کردن کەن و قەیەغەی
 ئازادی ئایینی کەن.
وتیش: ئیمە ئامادەیمن وەخاتر ئەنجامدان گفتوگۆ وەگەرد تورکیا ئەرا یەکلاکردنەوەی
گشت گرفتەیل، باوجی ئەوان هیمان بمباران شارەیل لە سوریا کەن.
و بڕیارە پەیمانگای جاکسون لە چوار ئایار ئایندە دویاترین دانیشتنی لەی
باسە ئەنجام بیەێد.
